เก็บเงินล้านยากแค่ไหน
โดย...พูม ชินโชติกร
9 ก.ค. 2560

โดย...พูม ชินโชติกร
เจอกันอีกแล้วครับกับบทความเรื่องการวางแผนทางการเงิน ลองมาดูสิว่าเก็บเงิน 1 ล้านแรกมันยากแค่ไหนมาลองดูกันครับ โดยปกติว่ากันว่าช่วงล้านแรกเนี่ยละหายากที่สุดแล้วในชีวิต มาๆ กันผมพามาหาเงิน 1 ล้านบาทแรกในชีวิตกัน ดูไปคิดตามไปว่ามันจะยากง่ายแค่ไหน แค่ดูบทนี้จบก็ร้องอ๋อได้เลยว่าทำไมเราถึงเก็บเงินล้านไม่ได้สักที
มาดูเคสตัวอย่างกันทีละอาชีพกันครับ
1.ปุ้กกี้เป็นแม่ค้าขายของกิฟต์ช็อปน่ารักๆ หรือของสวยงามตัวเล็กๆ กำไรตัวละบาทขายของไปล้านตัว วันหนึ่งขายได้ 100 ตัว ปุ้กกี้ต้องขายไปทั้งหมด 1 หมื่นวัน หรือ 27 ปี ถึงมีกำไรเงินล้านแรก รู้สึกจะนานไปนะ 555
2.สมชายขายอาหารตามสั่ง ราคาขายจานละ 40 บาท กำไรจานละ 10 บาท ขายได้วันละ 60 จาน กำไรวันละ 600 บาท สมชายต้องขายไป 1,667 วัน หรือ 4.5 ปี ถึงมีล้านแรก น้อยมานิดแล้ว
3.อนิรุจทำงานประจำ มีเงินเดือน 3 หมื่นบาท มีรายจ่าย จ่ายค่าผ่อนรถ 1.2 หมื่นบาท ค่าน้ำมัน 3,000 บาท ค่าเช่าห้อง 4,000 บาท ภาษีรายได้ 2,500 บาท ค่ากินอยู่ 5,000 บาท ผ่อนของ 1,500 บาท เหลือเงินเก็บ 2,000 บาท/เดือน ถ้าอยากได้ล้านแรกต้องทำงานไป 500 เดือน หรือ 42 ปี นานเกินนนนน นี่คือเคสจริงที่มีคนเป็นไปตามนี้และแย่กว่านี้ก็มี
4.สุตาเป็นผู้จัดการใหญ่ มีเงินเดือน 1.5 แสนบาท รายจ่ายแต่ละเดือนคือ ผ่อนรถ 1.7 หมื่นบาท รถหรูสมฐานะ ผ่อนบ้าน 2.5 หมื่นบาท บ้านหลังหย่ายๆ ค่าภาษีเงินได้ 4 หมื่นบาท ค่าน้ำมันรถ 2 หมื่นบาท ขับรถทำงานทุกวันตำแหน่งสูง ค่าช็อปปิ้ง 1 หมื่นบาท จ่ายบัตรเครดิต 2 หมื่นบาท จ่ายค่าใช้จ่ายทั่วไป ค่าน้ำ ค่าไฟ ค่าโทรศัพท์ 1.2 หมื่นบาท ค่ากินอยู่ห้างหรูบ้างทุกวันศุกร์ 1.5 หมื่นบาท เหลือเงินเก็บ 5,000 บาท สุตาต้องทำงาน 200 เดือน หรือ 17 ปี ถึงมีล้านแรก นี่ก็เรื่องจริงนะ
5.อารักษ์เป็นเจ้าของร้านกาแฟ ขายกาแฟหักค่าใช้จ่ายกำไรแก้วละ 10 บาท หลังเอารายได้หักค่าใช้จ่าย ค่าเช่า ค่าพนักงาน ค่าลงทุนตอนแรกขายได้วันละ 50 แก้ว กำไรวันละ 500 บาท ต้องทำงาน 2,000 วัน หรือ 5.5 ปี ถึงมีล้านแรก แล้ววันหนึ่งมี ธิดา มาเปิดร้านใหม่ ร้านสวยดูดีแถมขายราคาพอๆ กัน จากวันหนึ่งขายได้ 50 แก้ว ก็เหลือวันละ 20 แก้ว จะแต่งร้านใหม่ก็ไม่มีเงินแล้ว ทำไงดี!
6.ธาราทำธุรกิจซื้อมาขายไป ขายส่งเสื้อยืด รับมาจากโรงงานตัวละ 30 บาท ขายตัวละ 50 บาท ขายล็อตละ 2,000 ตัว เดือนหนึ่งขายได้ 2 ล็อต เดือนหนึ่งมีกำไร 8 หมื่นบาท หักค่ากินอยู่ครึ่งหนึ่ง ถ้าจะได้ล้านแรกใช้เวลาแค่ 2 ปี รายได้ไม่มากนักแต่ประหยัดนะ
7.สุจิตราทำงานธุรการ เงินเดือน 3.5 หมื่นบาท อยู่บ้านพ่อแม่ฟรี นั่งรถเมล์ไปทำงานเดือนละ 300 บาท หักภาษีเงินได้ 2,700 บาท ค่ากินอยู่เดือนละ 3,000 บาท วันละ 100 บาท เหลือเงินเก็บเดือนละ 2.9 หมื่นบาท ใช้เวลา 3 ปี จะได้ล้านแรก รายได้น้อยมากแต่แซ่บมากเลยละน้องสุจิตรา
เริ่มมองเห็นภาพเราเหมือนใครสักคนในนี้ไหมครับ เคล็ดลับของการหาล้านแรกจะเร็วหรือช้า จะรวยไม่รวยวัดกันที่
* รายรับ-รายจ่าย แล้วเหลือเก็บ เหลือเท่าไรต่อเดือน หรือรายได้สุทธิ
** อาชีพก็มีผลต่อรายได้มากหรือน้อย รวมทั้งมีผลต่อรายจ่ายด้วย
นี่คือสาเหตุของคนที่ทำงานมากว่าครึ่งชีวิต บางคนยังไม่เคยเห็นเงินล้านกันเลย จากสถิติคนไทย 60 ล้านกว่าคน มีแค่ไม่ถึง 1 ล้านคนเท่านั้นที่มีเงินเก็บเกินล้านบาท สถิตินี้กำลังบอกว่า ถ้าคุณอยากเป็นคนกลุ่มน้อยที่รวยกว่าคนส่วนใหญ่ ยิ่งหาล้านแรกได้เร็วแค่ไหนก็ยิ่งเข้าใกล้มากเท่านั้น
วันนี้คุณเหมือนใครครับ แล้วอย่ามาโทษชะตาชีวิต มันขึ้นอยู่กับตัวเองนี่แหละ !!!